Eusko Alkartasuna e la çampe indipendentiste a àn metût lis fondis par un acuardi strategjic tra lis fuarcis indipendentistis baschis. I rapresentants dai doi sogjets politics a àn declarât che il lôr obietîf al è chel di rivâ a creâ un stât basc indipendent, ma che cumò la prioritât e je chê dal superament dal conflit in at e de sparizion definitive de violence. Par chest si lavorarà par tirâ dongje ancje altris sogjets impegnâts pe autodeterminazion dal Paîs Basc. L’acuardi al fronte ancje altris temis tant che chel dal lavôr, de lote pe justizie sociâl e pe paritât tra oms e feminis. Par puartâ indenant chescj intindiments si proviodarà ancje a imbastî des aleancis eletorâls che a permetin di meti adun lis diviersis fuarcis indipendentistis baschis. Eusko Alkartasuna e la çampe indipendentiste a rivin di tradizions e di metodologjiis politichis diviersis, ma a àn spiegât che chest moment storic al domande la unitât di dutis lis fuarcis impegnadis pe autodeterminazion. Cheste aleance storiche e il so impegn par une soluzion politiche dal conflit a àn cjatât frêts sei i socialiscj che i popolârs che a domandin ae çampe indipendentiste une condane totâl di ETA.
Font: Gara, 20-11/06/10
fur_Latn oci_Latn